Ľ. Vážny, minister dopravy, pôšt a telekomunikácií SR: (2009-06-24):
V prvom rade zaznelo veľa kritiky na to, že prečo je to skrátené legislatívne konanie a že je málo odôvodnené. Treba si pozrieť návrh vlády Slovenskej republiky na skrátené legislatívne konanie a v poslednom odseku je presne citovaný paragraf aj odsek zákona Národnej rady Slovenskej republiky č. 350/1996 Z. z. o rokovacom poriadku a ja som takisto v úvodnom slove skonštatoval to, že sa využíva ten paragraf preto, lebo sa domnievame, že takáto skutočnosť sa dá považovať za hrozbu značných národohospodárskych škôd, ktoré môžu spôsobiť to, keď budú neúspešné tieto projekty. Zhrnul by som to tak, že tu vidíme priame škody. Tie priame škody pri R-ke pri tom druhom balíku je cirka minimálne 5 % indexácie, a keď sa zoberie z investičných nákladov 30 miliárd, tak je to vyčíslené zhruba 1,5 miliardy Sk  a kvôli tomu mali zlyhať všetky tri balíky, to sú len priame škody z titulu indexácie stavebných prác, ktoré sa indexujú, iste viete medziročne a zdražujú sa. Samozrejme sú tu ďalšie škody, ktoré súvisia s očakávanou zamestnanosťou, teda s posunom výstavby o jeden rok tohto projektu R1 a takisto s tou skutočnosťou, že v čase krízy považujeme PPP projekty za významný stimul hospodárskeho rastu a  nerealizovanie týchto projektov za neštátne peniaze a ich splácanie neskôr by spôsobilo takisto značné hospodárske škody. Čiže je to uverejnené v návrhu vlády Slovenskej republiky a takisto v úvodnom slove som ja skonštatoval, že kde vidíme tú hrozbu a teraz som povedal zhruba aj vyčíslenie tých škôd, ktoré očakávame, ako som už povedal, sú to priame a nepriame, ktoré súvisia s tou zamestnanosťou a s výstavbou a s posunom termínu začatia a ukončenia týchto diaľnic. Pre informáciu investičné náklady všetkých troch balíkov sú cirka 1 miliarda eur, R-ka cirka 2,5 miliardy eur, D1 prvý balík necelé 2 miliardy, D1 tretí balík. Takže cirka teda 5,5 miliardy eur je celý investičný rozsah, ktorý by sa mal stavať cirka tri, štyri roky, samozrejme, každý úsek v inom čase a v inej dĺžke. Takže toto je stručné zdôvodnenie toho prečo k tomu, aby skrátené legislatívne konanie. Verte mi, že som si to ja nevymyslel, že nepociťujem nejaké nadšenie, že tu musím predkladať tento zákon na skrátené legislatívne konanie, ale považujem to za nevyhnutnosť, keď sa chceme ďalej pohnúť v týchto projektoch. Potom tu zaznelo, že kto je taký silný, že donútil vládu, že to takto pripravuje. Filozofia je úplne opačná. Banky nám nikdy nepovedali, že chcú zmeniť zákon. Banky nám povedali, momentálne je na R-ke 12 angažovaných bánk, banky si urobili hĺbkový audit našej legislatívy a minulý týždeň nám oznámili, že toto je pre nich bariéra, pre ktorú budú vedieť tie prostriedky, ktoré sa zaviazali určiť na tento PPP projekt, poskytnúť až vtedy, keď uplynie ročná lehota. Čiže banky nám nepovedali, zmeňte zákon, skráťte. To je absolútne opačná filozofia. Ony povedali áno, keď pominie tá lehota, kedy naše peniaze budú spochybniteľné, keď pominie tá lehota, že úrad môže toto napadnúť, tak vtedy my poskytneme peniaze. Čiže my budeme čakať rok, kým tá lehota uplynie, až potom začnú práce. My sme sa pre to rozhodli, že poďme to zmeniť, aby sme banky, ktoré svoju angažovanosť prejavili tým, že vložili 1 miliardu eur do tohto procesu, uspokojili, že sme pripravení takto reagovať. Z technickej stránky sa budem tomu venovať, samozrejme, pri rozprave v príslušnom čítaní, ale v zásade je filozofia úplne opačná a nikto nás do toho nenútil. Z technickej stránky len jednu vec spomeniem, lebo tu zaznelo, že ideme zakrývať nejaké iné tendre. Novela sa týka výlučne koncesií. Treba si pozrieť, to znamená, netýka sa tých verejných obstarávaní, ktoré sú realizované verejnou súťažou, užšou súťažou, rokovacím konaním, rokovacím konaním so zverejnením, súťažným dialógom alebo súťažou návrhov. Výlučne koncesie. Výlučne koncesie preto, pretože všetky tie ostatné metódy súťaže podľa zákona o verejnom obstarávaní sa zaoberajú tým, že štát dáva prostriedky na to, aby sa obstaral predmet plnenia priamo za štátne peniaze, ale koncesia je odlišná v tom, že koncesionár dáva svoje peniaze. To znamená, že nedáva štát, ale koncesionár a ten požaduje, aby bol iný režim, to znamená predmet plnenia je  spravidla financovaný bankami a banky vyvolali pre právnu istotu nie štátnych peňazí, ale ich peňazí, pre štátnu istotu ich uložených peňazí potrebu tejto zmeny. Samozrejme, skrátené legislatívne konanie sme preto pripravili, aby sme vedeli dospieť a dúfam, že dospejeme, ešte ani to nie je isté, ale dúfam, že dospejeme k zdarnému koncu v najbližšej dobe dvoch, troch týždňoch, čo sa týka R-ky. Čo sa týka metodiky. Materiál bol rozdaný o 11.30 hodine, pokiaľ mám informáciu, poslancom Národnej rady Slovenskej republiky a je veľmi stručný. Má tri body, ja si myslím, že každý veľmi v krátkej dobe sa vie s tým oboznámiť a vie k nemu zaujať stanovisko. Čo sa týka ešte tých, čo všetko sa urobilo a čo sa neurobilo, ja len spomeniem a fakty skúsme si povedať. Viem to doložiť, ak budete mať záujem aj konkrétnymi odovzdaniami úsekov, keď porovnávame minulé štyri roky, ja som to nikdy nechcel robiť, ale dobre, donútili ste ma k tomu. Čiže za minulé štyri roky bolo odovzdaných do užívania 35 kilometrov diaľnic a rýchlostných ciest v plnom profile. Za tri roky fungovania tejto vlády je odovzdaných necelých 70 kilometrov a za štyri roky bude odovzdaných cirka 160 kilometrov. Čiže skúste si porovnať za štyri roky 35 kilometrov v plnom profile a za štyri roky 160 kilometrov v plnom profile. Zdôrazňujem, že sme sa zaviazali  odovzdať 100 kilometrov, odovzdávame necelých 160 kilometrov a ešte nad rámec toho všetkého sa snažíme posúvať dopredu cestou PPP projektov ďalších 157 kilometrov. Takže ja si myslím, že je to neporovnateľné a tie fakty vieme doložiť presne, kilometre, kedy sa čo odovzdalo, ako sa odovzdalo. Takisto koľko metrov, bol som tu vyzvaný, sme pripravili my. Proces prípravy diaľnic a rýchlostných ciest je proces, ktorý trvá päť, šesť rokov, niekedy sedem rokov, čo je vážna vec, preto sa ťažko dá reagovať na to, že robíte len to, čo sme pripravili my, pretože takisto vy ste robili len to, čo pripravili tí pred vami, pretože opakujem, ten proces trvá päť, šesť, sedem rokov, ale v zásade sú stavby, ktoré sme my pripravili aj my sme začali a sú to obchvat Trstenej, Studenec – Beharovce, Horná Štubňa, je to v metroch necelých 20-tisíc metrov, takže viem aj na to odpovedať, ale opakujem, ten proces je ťažko takto zhodnotiť, pretože proces prípravy je veľmi dlhý. Dobre. V zásade potom k tým vecným argumentom sa budem venovať v príslušnom čítaní. Ďakujem vám za pozornosť. Skúsme sa viacej venovať tomu, čo Slovensko potrebuje ako nejakým emotívnym vyhláseniam a dovolím si vás požiadať o podporu tohto skráteného legislatívneho konania. Ďakujem za pozornosť. (Potlesk.)